次袁陟十四韻
作者：劉敞
朝代：宋

paragraphs: 羈旅嗟無友，佯狂漢水陰。
相逢幸傾蓋，送别悵分襟。
之子雖吏隱，高名何陸沈。
蛟龍蟠學海，風雨潤詞林。
寡和嘗歌郢，傳經雅屬參。
丈人今諭蜀，幹譽爾勞心。
接淅予征遠，看雲反顧深。
旅懷兼去住，秋色愴登臨。
信有江山助，宜無霧露侵。
相思見逸唱，清絕響寒砧。
擊節時孤笑，開樽憶共斟。
歳華幾向晚，客恨孰能禁。
城闕愁回首，詩人誨嗣音。
曾非青玉案，爲愧洛生吟。